Góðan dag.

Við lestur á þessum drögum, að reglugerð um sjálfbæra landnýtingu, sem unnin eru af landgræðslunni verð ég að segja það að fyrir þennan lestur hefði ég aldrei trúað því upp á þessa stofnun að hún legðist svo lágt að viðhafa slík vinnubrögð. Henni er skylt að hafa gott samráð við hagsmunaaðila, sveitarfélög, bændur og fleiri sem að þetta snertir. Hver ástæðan fyrir þessu samráðsleysi er, veit ég ekki fyrir víst en miðað við hvað fáviskan er mikil í sumum og alltof mörgum atriðum í þessum drögum þá finnst mér að mannskapurinn hjá landgræðslunni þurfi á rækilegri hugarfarsbreytingu að halda varðandi það hvernig hann vill sjá gróðurfar á Íslandi dafna sem best og í sátt og samlyndi við alla aðila sem málið varðar. Ég er mjög ósammála því sem fram kemur í drögunum um að landhalli megi ekki fara yfir 20- 30 gráður í 600m h.y.s. og æðplöntuþekjan verði að vera í það minnsta 50%. Ef að gráðurnar eru of margar og eða % of fáar þá má ekki beita landið. Ísland hefur til að bera mjög fjölbreytt landslag og mishalla mikinn auk mjög mismunandi gróðurþekju, ekki er nokkur leið að hafa ákvæði sem þessi að leiðarljósi þegar meta á hvort megi beita eða ekki. Það er marg sannað að hófleg beit er til hins betra fyrir gróðurfar, frekar en ekki. Hvað varðar akuryrkju og að hafa ekki opinn akur yfir vetrartímann. Veit fólk ekki að það eru ræktaðar kartöflur, rófur, gulrætur og margt fleira góðgæti utandyra á Íslandi og á þá barasta að þekja garðana á haustin eftir uppskeru, eða rækta allt dótið undir þaki?

Dreifing tilbúins áburðar og búfjáráburðar: Að ekki megi dreifa búfjáráburði, nær lækjum, ám eða vatni yfir höfuð, heldur en í 50 metra fjarlægð og tilbúinn áburður ekki nær en 5-10m. Ekki má bera á eftir síðustu uppskeru, eða 1. nóv. Auk þessa er landhallinn einnig mjög takmarkandi til dreifingar á áburði yfir höfuð. Þessi atriði sem tæpt hefur verið á og ég er mjög ósáttur við, ásamt mörgum fleiri, verði þau samþykkt, þá verða áhrifin gríðarlega mikil til hins verra fyrir bændur, sveitarfélög og Ísland allt, fyrir utan þá aðila sem vilja flytja sem mest inn í landið af matvöru og maka krókinn.

Það kann að vera að tillögur í þessum drögum stuðli bæði beint og óbeint að eignaupptöku/skerðingu á nýtingu á sannanlegu eignarlandi bænda og varði stjórnsýslulög.

Ég skora á Landgræðsluna og Umhverfisráðuneytið að taka þessi drög og setja þau þráðbeint í bréfatætarann.

Ef þið viljið stuðla að bættu gróðurfari á landinu, hafið þá hagsmunaaðila með í ráðum, veröldin er ekki bara einhliða svart/hvít.